L’Udin al piert doi a un a Florence. La scuadre furlane e fâs une partide a corint alternade, cun moments di dinamisim indenant, durmidis in ducj i setôrs e soredut in difese e scjarse capacitât di tirâ in puarte. Cence Di Natale, Guidolin al manten il solit 3-5-1-1, cun Muriel prime ponte, intant che la Fiorentina e fâs valê la sô buine cundizion tecniche e tatiche e soredut si zove de potence di Cuadrado, dai erôrs difensîfs dal Udin e di un regâl dal diretôr di gare che al sivile un rigôr che clamâlu discutibil al è fâi un compliment.
La scuadre di Montella e cîr di imponi za sul imprin la sô predominance, ma l’Udin al mostre di no vê pôre de Fiorentine. Si viôt daurman che Cuadrado al sarà un dai protagoniscj dal incuintri, ma ancje Bruno Fernandes al mostre che al è in zornade sì.
La “viola” e masane zûc ma no rive masse dispès a dâi di lavorâ a Scuffet. Tal prin cuart di ore al sucêt dome une volte, cun Matos, ma il puartîr furlan al è tal puest just e al fâs la robe juste. L’Udin al rispuint in cuintripît, ma sot puarte nol è avonde pericolôs.
Il gol de Fiorentina al rive dopo vincjecinc minûts: Cuadrado al tire di fûr, Danilo cence volê al tocje la bale di ce che al convente par ingjanâ Scuffet e i parons di cjase a van in vantaç. Dopo un pôcs di minûts si viôt un altri viaç Muriel, ma la situazion no cambie, ni di une bande ni di chê altre.
Il secont timp si vierç cuntune cierte pression dal Udin, sburtât di Widmer e Bruno Fernandes, che al cjape sù une biele iniziative dopo trê minûts. Muriel al è masse di bessôl e nol rive a fâ alc e ce, te fasse mediane i blancs e neris a fasin zirâ la bale pal plui in orizontâl. Nol rive l’un a un e al rive il doi a zero: ancjemò Cuadrado protagonist, in aree di rigôr, che si inçopede di bessôl, denant di Danilo, e al ven premiât di Celi: penalty di Rodriguez e nuie ce fâ par Scuffet.
Il gol ur da fuarce ai parons di cjase, ma nol see lis gjambis ai blancs e neris, che a scurtin lis distancis cuntun biel tîr di Bruno Fernandes. In atac l’Udin al prove ancjemò a sburtâ, ma si vierç daûr e al met Cuadrado in cundizions di tirâ in puarte e cjapâ la travierse.
Par sù par jù dîs minûts l’Udin al zuie cun dôs pontis – al jentre Nico Lopez al puest di Badu – e cun Heurteaux al prove a cjapâ un pontut tal finâl, ma nol è nuie ce fâ: il balon si piert pôc plui innà dal pâl a man drete di Neto.
fur_Latn fur_Latn fur_Latn fur_Latn fur_Latn fur_Latn fur_Latn